Document ID: 32007D0741

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Νοεμβρίου 2007
για την τροποποίηση της απόφασης 2007/102/ΕΚ σχετικά με τη θέσπιση του προγράμματος εργασίας για το 2007 όσον αφορά την εφαρμογή του προγράμματος κοινοτικής δράσης στον τομέα της δημόσιας υγείας (2003-2008), συμπεριλαμβανομένου του ετήσιου προγράμματος εργασίας για τις επιδοτήσεις
(Κείμενο που παρουσιάζει ενδιαφέρον για τον ΕΟΧ)
(2007/741/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 1,
τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (1), και ιδίως το άρθρο 110,
την απόφαση αριθ. 1786/2002/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για τη θέσπιση προγράμματος κοινοτικής δράσης στον τομέα της δημόσιας υγείας (2003-2008) (2), και ιδίως το άρθρο 8 παράγραφος 1,
την απόφαση 2004/858/ΕΚ της Επιτροπής, της 15ης Δεκεμβρίου 2004, για την ίδρυση εκτελεστικού οργανισμού υπό την ονομασία «Εκτελεστικός Οργανισμός για το Πρόγραμμα Δημόσιας Υγείας» με σκοπό τη διαχείριση της κοινοτικής δράσης στον τομέα της δημόσιας υγείας - κατ’ εφαρμογή του κανονισμού (ΕΚ) αριθ. 58/2003 του Συμβουλίου (3), και ιδίως το άρθρο 6,
Εκτιμώντας τα ακόλουθα:
(1)
Το πρόγραμμα εργασίας για το 2007 θεσπίστηκε στις 12 Φεβρουαρίου 2007.
(2)
Ο διαθέσιμος προϋπολογισμός για το 2007 (αναλήψεις υποχρεώσεων) εκτιμήθηκε σε 40 000 000 ευρώ. Η συνεισφορά των χωρών ΕΟΧ/ΕΖΕΣ εκτιμήθηκε σε 912 000 ευρώ. Η συνεισφορά μιας αιτούσας χώρας (Τουρκία) εκτιμήθηκε σε 958 000 ευρώ. Ο συνολικός προϋπολογισμός για το 2007 εκτιμήθηκε σε 41 870 000 ευρώ. Το ενδεικτικό συνολικό ποσό για την πρόσκληση υποβολής προτάσεων εκτιμήθηκε σε 33 888 000 ευρώ. Το ενδεικτικό συνολικό ποσό για την πρόσκληση υποβολής προσφορών ήταν 4 064 000 ευρώ.
(3)
Η συνεισφορά που ελήφθη από τις χώρες ΕΟΧ/ΕΖΕΣ ανήλθε σε 884 640 ευρώ. Η συνεισφορά που πρόκειται να ληφθεί από μια αιτούσα χώρα (Τουρκία) ανήλθε σε 957 697 ευρώ. Οι πρώην υποψήφιες χώρες Βουλγαρία, Τσεχική Δημοκρατία, Εσθονία, Ουγγαρία, Λιθουανία, Ρουμανία και Σλοβενία συνεισέφεραν στο πρόγραμμα δημόσιας υγείας βάσει των πρωτοκόλλων διεύρυνσης με ποσό ύψους 7 133 382,18 ευρώ, από το οποίο 1 226 395,90 ευρώ ήταν το ποσό για το οποίο είχαν αναληφθεί υποχρεώσεις κατά τα προηγούμενα έτη του προαναφερθέντος προγράμματος. Ως εκ τούτου, το ποσό των 5 906 986,28 ευρώ εξακολουθεί να είναι διαθέσιμο για τη χρηματοδότηση δράσεων το 2007.
(4)
Ο συνολικός διαθέσιμος προϋπολογισμός για το 2007 ανέρχεται συνεπώς σε 47 749 323,28 ευρώ. Το συνολικό ποσό για την πρόσκληση υποβολής προτάσεων ανέρχεται σε 37 888 963 ευρώ. Το συνολικό ποσό για την πρόσκληση υποβολής προσφορών ανέρχεται σε 5 324 000 ευρώ.
(5)
Οι δράσεις με τη συνεργασία του ΟΟΣΑ οι οποίες είχαν αρχικά προβλεφθεί για το 2007 θα αναβληθούν για το 2008 και, για το λόγο αυτό, μέρος του προϋπολογισμού για τη χρηματοδότηση συμφωνιών άμεσης επιδότησης με τον ΟΟΣΑ είναι πλέον διαθέσιμο για άλλες δράσεις το 2007. Υπάρχει πρόβλεψη για τρεις δράσεις σε συνεργασία με την ΠΟΥ και μία δράση με τον Διεθνή Οργανισμό Ερευνών για τον Καρκίνο (IARC) για συνολικό ποσό ύψους 2 550 000 ευρώ αντί του αρχικού ποσού που είχε εκτιμηθεί σε 2 032 000 ευρώ.
(6)
Λόγω του ότι αυξήθηκε ο διαθέσιμος προϋπολογισμός, είναι απαραίτητο να τροποποιηθεί το πρόγραμμα εργασίας για το 2007, έτσι ώστε να χρηματοδοτηθούν περισσότερες προσφορές, σχέδια στο πλαίσιο της πρόσκλησης υποβολής προτάσεων του 2007 και συμφωνίες άμεσης επιδότησης με διεθνείς οργανισμούς.
(7)
Επιπροσθέτως, λόγω του ότι στον τελικό προϋπολογισμό του 2007 η θέση 17 03 01 01 δεν διαθέτει την απαιτούμενη κατανομή των υποχρεώσεων, το σχετικό διαθέσιμο ποσό στο άρθρο του προϋπολογισμού 17 03 06 μεταφέρθηκε στη θέση 17 03 01 01 στην αρχή του δημοσιονομικού έτους.
(8)
Οι δαπάνες διοικητικής διαχείρισης του προγράμματος καλύπτονται από τη θέση του προϋπολογισμού 17 01 04 02 (4).
(9)
Η επιτροπή για το πρόγραμμα κοινοτικής δράσης στον τομέα της δημόσιας υγείας εξέδωσε θετική γνώμη σχετικά με το παρόν σχέδιο απόφασης.
(10)
Η απόφαση 2007/102/ΕΚ της Επιτροπής (5) πρέπει επομένως να τροποποιηθεί αναλόγως.
ΑΠΟΦΑΣΙΖΕΙ:
Άρθρο μόνο
Το παράρτημα I της απόφασης 2007/102/ΕΚ τροποποιείται ως εξής:
1.
Το σημείο 1.2 (Πόροι) αντικαθίσταται από το ακόλουθο κείμενο:
«Ο διορθωτικός προϋπολογισμός αριθ. 1/2007 ανέρχεται σε 38 800 000 ευρώ για τις επιχειρησιακές πιστώσεις στη θέση του προϋπολογισμού 17 03 01 01 και σε 1 200 000 ευρώ για τις διοικητικές πιστώσεις στη θέση του προϋπολογισμού 17 01 04 02.
Η θέση του προϋπολογισμού για τις διοικητικές πιστώσεις που σχετίζονται με τον εκτελεστικό οργανισμό για τη δημόσια υγεία είναι 17 01 04 30.
Ο εγκριθείς προϋπολογισμός για το 2007 (αναλήψεις υποχρεώσεων) ανέρχεται σε 40 000 000 ευρώ.
Ο προϋπολογισμός για τις επιχειρησιακές πιστώσεις ανέρχεται σε 38 800 000 ευρώ. Ο προϋπολογισμός για τις διοικητικές πιστώσεις ανέρχεται σε 1 200 000 ευρώ.
Στον προϋπολογισμό αυτό πρέπει να προστεθούν:
-
η συνεισφορά των χωρών ΕΟΧ/ΕΖΕΣ ύψους 884 640 ευρώ,
-
η συνεισφορά μιας αιτούσας χώρας (Τουρκίας): κατ’ εκτίμηση 957 697 ευρώ,
-
η συνεισφορά των πρώην υποψήφιων χωρών της Βουλγαρίας, της Τσεχικής Δημοκρατίας, της Εσθονίας, της Ουγγαρίας, της Λιθουανίας, της Ρουμανίας και της Σλοβενίας, ύψους 5 906 986,28 ευρώ.
Συνεπώς, ο συνολικός προϋπολογισμός για το 2007 ανέρχεται σε 47 749 323,28 ευρώ. Και συγκεκριμένα περιλαμβάνονται τόσο οι πόροι για τον προϋπολογισμό λειτουργίας όσο και οι πόροι για την τεχνική και διοικητική υποστήριξη:
-
το συνολικό ποσό για τον προϋπολογισμό λειτουργίας εκτιμάται σε 46 416 963,28 ευρώ,
-
το συνολικό ποσό για το διοικητικό προϋπολογισμό εκτιμάται σε 1 332 360 ευρώ.
Προτείνεται να απορροφηθούν 5 324 000 ευρώ του προϋπολογισμού λειτουργίας για προσκλήσεις υποβολής προσφορών και 2 550 000 ευρώ για άμεσες επιδοτήσεις για διεθνείς οργανισμούς.
Το ενδεικτικό συνολικό ποσό για την πρόσκληση υποβολής προτάσεων εκτιμάται σε 37 888 963 ευρώ.
Σε ό,τι αφορά την κατανομή των επιδοτήσεων για την πρόσκληση υποβολής προτάσεων, θα επιδιωχθεί μια ισορροπία μεταξύ των διαφόρων πτυχών του προγράμματος, λαμβάνοντας παράλληλα υπόψη την ποιότητα και τον αριθμό των προτάσεων που έχουν υποβληθεί, εκτός εάν προκύψουν ιδιαίτερες επείγουσες ανάγκες δημόσιας υγείας (π.χ. πανδημία γρίπης), οι οποίες δικαιολογούν ανακατανομή των πόρων. Σε περίπτωση που πόροι του προϋπολογισμού λειτουργίας παραμένουν διαθέσιμοι στα τέλη του 2007, οι πόροι αυτοί ανακατανέμονται στη χρηματοδότηση των επιδοτήσεων που επελέγησαν μέσω της πρόσκλησης για υποβολή προτάσεων του 2007.».
2.
Στο σημείο 2.1 (Πρόσκληση υποβολής προτάσεων):
-
η τέταρτη παράγραφος αντικαθίσταται από το ακόλουθο κείμενο:
«Το ενδεικτικό συνολικό ποσό για την πρόσκληση υποβολής προτάσεων εκτιμάται σε 37 888 963 ευρώ.»,
-
η ένατη παράγραφος αντικαθίσταται από το ακόλουθο κείμενο:
«Πρέπει να σημειωθεί ότι το ενδεικτικό ποσό κοινοτικής χρηματοδοτικής συμμετοχής στα επιλεγμένα σχέδια κατά την έναρξη των διαπραγματεύσεων μπορεί να ποικίλλει από - 20 % έως + 10 % βάσει των εν λόγω διαπραγματεύσεων.».
3.
Στο σημείο 2.2 (Προσκλήσεις υποβολής προσφορών), η πρώτη παράγραφος αντικαθίσταται από το ακόλουθο κείμενο:
«Οι διαγωνισμοί παροχής υπηρεσιών πρέπει να χρηματοδοτούνται από τις θέσεις του προϋπολογισμού 17 03 01 01 και 17 01 04 02. Το ενδεικτικό συνολικό ποσό για τις προσκλήσεις υποβολής προσφορών πρέπει να ανέρχεται σε 5 324 000 ευρώ.».
4.
Το σημείο 2.3.1 (Τομείς συνεργασίας το 2007) αντικαθίσταται από το ακόλουθο κείμενο:
«Σύμφωνα με το άρθρο 11 της “απόφασης για το πρόγραμμα”, επιδιώκεται η συνεργασία με διεθνείς οργανισμούς αρμόδιους στον τομέα της δημόσιας υγείας και με τις χώρες του ευρωπαϊκού οικονομικού χώρου (ΕΟΧ) κατά την εφαρμογή του προγράμματος με συντονισμό στο πλαίσιο των υπηρεσιών της Επιτροπής που καλύπτουν τα ίδια θέματα.
Συνεργασία με την Παγκόσμια Οργάνωση Υγείας (ΠΟΥ)
Η συνεργασία με την ΠΟΥ θα πραγματοποιηθεί σύμφωνα με τα εξής:
-
τη “συμφωνία μεταξύ των Ηνωμένων Εθνών και της Ευρωπαϊκής Κοινότητας σχετικά με τις αρχές που ισχύουν για τη χρηματοδότηση ή τη συγχρηματοδότηση από την Κοινότητα προγραμμάτων και έργων τα οποία διαχειρίζονται τα Ηνωμένα Έθνη”, η οποία άρχισε να ισχύει στις 9 Αυγούστου 1999, και με τη συμφωνία σχετικά με τη ρήτρα επαλήθευσης μεταξύ της Ευρωπαϊκής Κοινότητας και των Ηνωμένων Εθνών, η οποία άρχισε να ισχύει την 1η Ιανουαρίου 1995, όπως τροποποιήθηκε,
-
την ανταλλαγή επιστολών μεταξύ της ΠΟΥ και της Ευρωπαϊκής Επιτροπής όσον αφορά την εδραίωση και την ενδυνάμωση της συνεργασίας (συμπεριλαμβανομένου του υπομνήματος σχετικά με το πλαίσιο και τις ρυθμίσεις για τη συνεργασία μεταξύ της ΠΟΥ και της Ευρωπαϊκής Επιτροπής, το οποίο αποτελεί μέρος της ανταλλαγής επιστολών),
-
η χρηματοδοτική συμβολή της Ευρωπαϊκής Επιτροπής για δραστηριότητες που αναλαμβάνονται από την ΠΟΥ παρέχεται, εκτός εάν υπάρξει διαφορετική συμφωνία σε ειδικές περιπτώσεις, σύμφωνα με τη χρηματοδοτική και διοικητική συμφωνία-πλαίσιο μεταξύ της Ευρωπαϊκής Κοινότητας και των Ηνωμένων Εθνών, η οποία άρχισε να ισχύει στις 29 Απριλίου 2003 (υιοθετήθηκε από την ΠΟΥ στις 11 Δεκεμβρίου 2003).
Σε συνέχεια του διαλόγου με την ΠΟΥ, ως τομείς προτεραιότητας προσδιορίστηκαν η αλλαγή του κλίματος και το περιβάλλον, η επιτήρηση της διατροφής και της σωματικής άσκησης καθώς και η ψυχική υγεία.
-
Στοιχεία σχετικά με την αλλαγή του κλίματος, το περιβάλλον και την υγεία για την εφαρμογή του μέσου υποστήριξης των αποφάσεων όσον αφορά τις υψηλές θερμοκρασίες στην Ευρώπη βάσει στοιχείων για το κλίμα. Στόχος του μέσου αυτού είναι να λειτουργήσει ως σύστημα προειδοποίησης σχετικά με τους κινδύνους υψηλής θερμοκρασίας-υγείας, έτσι ώστε να υπάρχει πρόβλεψη για τους καύσωνες στην Ευρώπη.
-
Επιτήρηση της κατάστασης όσον αφορά τη διατροφή και τη σωματική άσκηση μέσω της διασύνδεσης των βάσεων δεδομένων, της επικαιροποίησης του περιεχομένου τους και της παροχής τεχνικής υποστήριξης στα κράτη μέλη όσον αφορά την τυποποίηση και τον έλεγχο ποιότητας των στοιχείων που συλλέγονται από την Επιτροπή και την ΠΟΥ.
-
Ψυχική υγεία: καταγραφή της πλούσιας εμπειρίας και των πρωτοβουλιών προώθησης της ψυχικής υγείας, πρόληψης των ψυχικών διαταραχών και του κοινωνικού αποκλεισμού των ατόμων με προβλήματα ψυχικής υγείας στις χώρες σε εθνικό, περιφερειακό και τοπικό επίπεδο, εντοπισμός και υποστήριξη των αξιόπιστων πρωτοπόρων στον τομέα της υγείας και προσδιορισμός των ελλείψεων σε στοιχεία στις περιπτώσεις που είναι αναγκαίο να διεξαχθεί περαιτέρω έρευνα.
Οι δράσεις που αναλαμβάνονται θα αποτρέψουν την αλληλεπικάλυψη με άλλες δραστηριότητες που χρηματοδοτεί η Κοινότητα, ιδιαίτερα με δράσεις που χρηματοδοτούνται στο πλαίσιο του προγράμματος για τη δημόσια υγεία.
Συνεργασία με το Διεθνή Οργανισμό Ερευνών για τον Καρκίνο (IARC) που συνδέεται με την ΠΟΥ
Προβλέπεται η διεξαγωγή ξεχωριστών διαπραγματεύσεων με τον IARC με αντικείμενο σχέδιο ανάπτυξης της ευρωπαϊκής μελέτης προοπτικών σχετικά με τη διατροφή και τον καρκίνο (EPIC) και του ευρωπαϊκού δικτύου μητρώων καρκίνου, την επικαιροποίηση του ευρωπαϊκού κώδικα κατά του καρκίνου και την προετοιμασία ενός άτλαντα της θνησιμότητας από τον καρκίνο στην Ευρωπαϊκή Ένωση με βάση τα πιο πρόσφατα στοιχεία θνησιμότητας. (6)
5.
Το σημείο 2.3.2 (Χρηματοδότηση) αντικαθίσταται από το ακόλουθο κείμενο:
«Η χρηματοδότηση των δράσεων με τους διεθνείς οργανισμούς που προαναφέρθηκαν μπορεί να χορηγηθεί μόνο μέσω συμφωνιών άμεσης επιδότησης. Οι συμφωνίες άμεσης επιδότησης θα βελτιώσουν τις συνέργειες και τη δυνατότητα ανταπόκρισης της Ευρωπαϊκής Επιτροπής προς τους διεθνείς οργανισμούς, όταν οι δράσεις καλύπτονται από κοινού. Οι εν λόγω οργανισμοί έχουν ορισμένο δυναμικό που συνδέεται με τις ειδικές αποστολές και αρμοδιότητές τους, το οποίο τους καθιστά ιδιαίτερα ικανούς να διεκπεραιώσουν ορισμένες από τις δράσεις που καθορίζονται στο παρόν πρόγραμμα εργασίας και για τις οποίες οι συμφωνίες άμεσης επιδότησης θεωρούνται η καταλληλότερη διαδικασία.
Το ποσό της χρηματοδοτικής συνδρομής είναι δυνατόν να ανέρχεται ανά οργανισμό στο 60 % των επιλέξιμων δαπανών των εξεταζόμενων σχεδίων. Η Επιτροπή θα καθορίσει σε κάθε περίπτωση ξεχωριστά το μέγιστο ποσοστό που θα χορηγηθεί.
Οι συμφωνίες άμεσων επιδοτήσεων πρέπει να χρηματοδοτούνται από τη θέση του προϋπολογισμού 17 03 01 01· το ενδεικτικό ποσό για τις άμεσες επιδοτήσεις εκτιμάται σε 2 550 000 ευρώ. Το ποσό αυτό είναι δυνατόν να αυξηθεί ανάλογα με τις μη χρησιμοποιηθείσες πιστώσεις που είναι διαθέσιμες στο πλαίσιο του προϋπολογισμού λειτουργίας.».
Βρυξέλλες, 8 Νοεμβρίου 2007.

Labels: 0
4
15